《奉和幸韦嗣立山庄侍宴应制》
唐代·武平一

三光回斗极，万骑肃钩陈。地若游汾水，畋疑历渭滨。

圆塘冰写镜，遥树露成春。弦奏鱼听曲，机忘鸟狎人。

筑岩思感梦，磻石想垂纶。落景摇红壁，层阴结翠筠。

素风纷可尚，玄泽蔼无垠。薄暮清笳动，天文焕紫宸。

作者简介：武平一，名甄，以字行，武则天族孙，颍川郡王载德子。博学，通《春秋》。后在时，畏祸不与事，隐嵩山，修浮屠法，屡诏不应。中宗复位，平一居母丧，迫召为起居舍人，乞终制，不许。景龙二年，兼修文馆直学士，迁考功员外郎。虽预宴游，尝因诗规戒。明皇初，贬苏州参军。徙金坛令。既谪，名亦不衰。开元末卒。诗一卷。